Ján Svetoň

Prof. PhDr. **Ján Svetoň** (pôvodným menom Ján Schweinert; * 6. marec 1905, Oțelu Roșu, Rumunsko – † 3. apríl 1966, Bratislava) bol slovenský vedec, demograf a vysokoškolský pedagóg. Venoval sa najmä demografickej štatistike a slovenskému vysťahovalectvu do zahraničia. Rekonštruoval demografické údaje Slovenska z 18. – 19. storočia, analyzoval príčiny a rozsah slovenského vysťahovalectva.

## Životopis
Pochádzal z rodiny lesného úradníka, ktorého predkovia sa pravdepodobne v 19. storočí vysťahovali z Čiech do Rumunska. Rodina žila vo Ferdinandsbergu (dnešnom Otelu Rosu, v Krašovsko-severinskej župe v rumunskej časti Banátu) a okolo roku 1910 v rumunskej horskej osade Poiana Marului.  Jeho otec Štefan Schweinert  nemal prácu. Po dlhom hľadaní mu ponúkla zamestnanie istá debrecínska drevárska firma na Slovensku (vtedajšom Hornom Uhorsku) v Novákoch . V roku 1911 sa rodina vysťahovala do Novák a odtiaľ v roku 1920 do Janovej Lehoty. Dňa 11.2.1926 Štefan Schweinert, občan Rumunského kráľovstva, vo Zvolene zložil "štátno-občiansku" prísahu.  V tom istom roku Ministerstvo vnútra v Prahe všetkým členom rodiny  udelilo československé štátne občianstvo. V roku 1930, počas sčítania ľudu, sa Ján Svetoň (Schweinert) jeho rodičia a súrodenci prihlásili k národnosti slovenskej. Na tomto základe Povereníctvo vnútra v Bratislave dňa 1.12.1930 vydalo osvedčenie o slovenskej národnosti. Potvrdil to aj pri sčítaní ľudu v roku 1940.    

Strednú školu absolvoval na Reálnom gymnáziu v Prievidzi v roku 1925. V roku 1931 ukončil dizertáciou zo sociológie štúdium na Filozofickej fakulte Univerzity Komenského v Bratislave. V rokoch 1933 – 1934  bol archivárom grófa Harracha vo Velkom Meziříčí. V roku 1934 bol riaditeľom Štefánikovho kolégia pre slovenských vysokoškolákov v Prahe. V rokoch 1937 – 1939 bol tajomníkom v Československom ústave zahraničnom v Prahe. V roku 1937 mu na základe žiadosti Zemský úrad v Prahe povolil zmeniť priezvisko Schweinert na Svetoň. Po návrate na Slovensko v roku 1939 pracoval vo Vedeckej spoločnosti pre zahraničných Slovákov. V septembri 1944 začal pracovať v Štatistickom úrade v Bratislave a zúčastnil sa Slovenského národného povstania.

V roku 1946 bol vyslaný Slovenským plánovacím a štatistickým úradom ako štatistický expert do presídľovacej komisie v Maďarsku a v tom istom roku bol ako demografický expert na Mierovej konferencii v Paríži. V roku 1952 bol vymenovaný za predsedu Slovenského štatistického úradu. V rokoch 1952 – 1966 vedúci Katedry štatistiky na Vysokej škole ekonomickej v Bratislave. V rokoch 1955 – 1958 prorektor Vysokej školy ekonomickej v Bratislave. V roku 1957 docent Vysokej školy ekonomickej v Bratislave. V januári 1958 bol Predsedníctvom vlády menovaný za člena populačnej komisie, kde bol do roku 1963. V roku 1964 profesor. Po celý čas pôsobenia na Vysokej škole ekonomickej v Bratislave bol vedúcim katedry štatistiky. V roku 1964 spoluzakladal  Slovenskú demografickú a štatistickú spoločnosťhttp://www.ssds.sk/. V roku 1964 vyznamenaný *Za vynikajúcu prácu*.

## Dielo
;V časopisoch *Náš národ* a *Slovenská liga*
* Štatistická maďarizácia, 1942
* Materinská reč a znalosť rečí v dátach maďarských štatistík, 1942
* Zmiešaná sobášnosť ako faktor prenárodnenia, 1943
* Národy bývalého Uhorska vo svetle štatistík, 1943
* Maďarizácia Slovákov v Nýíregyháze, 1943
* Aszlayho mapa Uhorska z roku 1830, 1944
* Slovenskosť Košíc koncom 19. stor., 1944

;Práce o národnostnej politike
* Súpis Slovákov v Maďarsku. *Zprávy  ŠPŠÚ*, Bratislava 1946
* Od maďarizácia k reslovakizácii Bratislavy. *Slovenská Bratislava* 1948
* Maďarizácia a reslovakizácia. *Nové Slovo*, Bratislava 1947
* Slováci v Maďarsku. *Nové slovo*, Bratislava 1946
* Medzi nami a Maďarmi. *Náš národ*. č. jún-júl 1949

;Štúdie o obyvateľstve
* Znalosť čítania a písania obyvateľstva na Slovensku. *Zprávy ŠPŠÚ*, Bratislava 1947
* Vývoj obyvateľstva za kapitalizmu a v ľudovej demokracii. *Ekonomický časopis SAV*, roč.I, č. 4, Bratislava 1953 
* Vývoj triednej štruktúry obyvateľstva Slovenska, *Ekonomický časopis SAV*, roč.II. č.2, 1956
* Obyvateľstvo Slovenska v období krízy feudalizmu a počiatkov kapitalizmu. *Ekonomický časopis SAV*, roč.I, č. 5-6, 1955
* Vysťahovalectvo zo Slovenska za uhorského kapitalizmu, *Ekonomický časopis SAV*, roč. IV., 1956, č.2
* Migračné pohyby obyvateľstva Slovenska v buržoáznej ČSR. *Ekonomická časopis SAV*, roč. IV, 1956, č.4
* Úmrtnosť na Slovensku v rokoch 1850-1945, *Sborník ČSAV. Štatistika a demografie*, Praha 1959
* Obyvateľstvo Slovenska v XVIII. storočí. *Demografický zborník SÚS*, Praha 1959
* Nové črty v reprodukcii obyvateľstva Slovenska. *Ekonomický časopis SAV*, roč. VII., 1959, č.6
* Vývoj nadúmrtnosti mužov v Československu. *Zborník ČSAV Statisika a demografie*. Praha 1963
* Súpis bytov v Bratislave. *Zprávy ŠPŠÚ*, Bratislava 1947
* Mnohodetné rodiny a ich bytové pomery v Bratislave. *Sociologický sborník MS*, Bratislava 1947
* Textové časti *Štatistickej príručky Slovenska*. Bratislava 1948
* Na ceste k socialistickej štatistike. *Plánovanie a štatistika*, Bratislava 1951
* Diskusia o nedostatkoch čs. štatistiky. *Plánovanie a štatistika*, Bratislava 1951
* *Demografická štatistika*. Skriptá pre VSHV, Bratislava 1952

;Knižné publikácie
* *Slováci v Maďarsku.* Bratislava: Vydala Spoločnosť pre zahraničných Slovákov, 1942 s.190
* *Die Slowaken in Ungarn.* Bratislava: Vydala Spoločnosť pre zahraničných Slovákov, 1943 s. 208
* *Slováci v európskom zahraničí*. Bratislava: Vydavateľstvo SAV, 1943, s.129 
* *Obyvateľstvo Slovenska za kapitalizmu.* Bratislava: Vydavateľstvo SVPL 1958, s. 367
* *Reprodukcia obyvateľstva v Československu po druhej svetovej vojne.* Bratislava: Vydavateľstvo Slovenskej akadémie vied 1965, s. 287 (v spolupráci s Vávrom)
* *Vývoj obyvateľstva na Slovensku - Výber z diela k nedožitým 65. narodeninám.* Bratislava: Nakladateľstvo Epocha 1970, s.265

## Externé odkazy
* Referát: Archívnictvo a pomocné vedy historické: HISTORICKÁ DEMOGRAFIA A ŠTATISTIKA 
* Kniha Obyvateľstvo Slovenska za kapitalizmu
* Prehľad knižiek autora Jána Svetoňa
* Prehľad knižiek od Jána Svetoňa
* Ján Golian. Meniace sa trendy výskumu minulosti populácie na Slovensku 
* Ján Bobák o Jánovi Svetoňovi  
* Článok Robert Šavel: K niektorým problémom maďarskej menšiny v prvom desaťročí ČSR (1969) 

## Referencie

Kategória:Slovenskí štatistici
Kategória:Slovenskí univerzitní profesori
Kategória:Absolventi Filozofickej fakulty Univerzity Komenského v Bratislave
Kategória:Vyučujúci na Ekonomickej univerzite v Bratislave